als_Latn dik_Latn sag_Latn
Shekulli
Kryeministri Edi Rama zhvilloi dje një takim me sipërmarrësit shqiptarë, në lidhje me përballimin e situatës pas reshjeve masive që përfshinë jugun e vendit, ku njoftoi se duke nisur nga dita e sotme starton faza e dytë e mbështetjes për familjet e prekura nga përmbytjet. “Me fazë të dytë ne nuk kuptojmë as këtë ditë dhe as këtë javë, por këtë periudhë deri në pranverë. Faza e parë ishte e kushtëzuar nga kufijtë që vendosi natyra, ndërsa faza e dytë nga domosdoshmëria e një solidariteti të shtrirë në kohë dhe një lehtësim, i cili do ta bëjë jetën e atyre njerëzve shumë më të pranueshme sesa çdo të ishte pa këtë solidaritet deri në periudhën e pranverës. Ndërkohë Qeveria, paralelisht me këtë pjesë, do të bëjë gjithë detyrat e veta”, tha Kryeministri Rama, duke vlerësuar njëkohësisht edhe solidaritetin e shprehur nga ana e komunitetitit të biznesit. Këtë mbështetje, Kryeministri e cilësoi si një mesazh shumë të qartë që Qeveria duhet dhe do t’i gjendet pranë me çdo kusht njerëzve të punës.
Gjithashtu, Kryeministri theksoi se “do t’u jemi pranë edhe atyre që kanë ndërtuar shtëpinë në mes të lumit, por nga ana tjetër ky është një tjetër mësim i madh, që të mos kujtohemi për këto lloj ndërtimesh vetëm për të ngritur zërin që gjynah, pse po mbyten, po të kujtohemi edhe kur është kohë e thatë dhe të jemi të gjithë të vetëdijshëm se ne nuk mundet dot të vazhdojmë pafund një luftë me motin dhe me të shkuarën”. Rama ka deklaruar se ka marrë edhe konfirmin e Bashkimit Evropian për të ndihmuar Shqiperinë në këtë situate të vështire. “Po ashtu, rrjeti i solidaritetit shkon edhe përtej Shqipërisë dhe shqiptarëve. Ai shtrihet te solidariteti që është shprehur zyrtarisht. Faktikisht, dje është vënë në lëvizje mekanizmi i solidaritetit i Bashkimit Europian, që konsiston nga njëra anë në një mundësi të drejtpërdrejtë për të diskutuar dhe vendosur së bashku me Komisionin Europian lidhur me një sasi të nevojshme dhe të arsyeshme fondesh, por edhe në ndihmën e drejtpërdrejtë nga vendet anëtare të Bashkimit Europian, siç parasheh ky mekanizëm solidariteti në kushte fatkeqësish natyrore”, tha Rama. Në ndihmë të familjeve të përmbytura janë solidarizuar edhe bizneset në Kosovë.
Kryetari i “Aleancës Kosovare të Bizneseve” Agim Shahini shprehu gatishmërinë për ndihmë të mëtejshme dhe bëri thirrje që me këtë nismë të bashkohen biznese të tjera nga Lugina e Preshevës, Mali i Zi e Maqedonia. “Ftesës së Kryeministrit, Aleanca dhe Dhoma Kombëtare e Tregtisë i është përgjigjur menjëherë në Kosovë, kemi mobilizuar dhe kemi grumbulluar një sasi të madhe të mallrave, 15 maune me rreth 300 ton mall të ndryshëm. Ndërsa Presidenti i Biznes Albania-s, Luan Bregasi e cilësoi këtë solidaritet si një rast që sipërmarrjet të shpalosin para opinionit dimensionin social dhe përgjegjësitë sociale që kanë. Edhe ministri Erion Veliaj shprehu mirënjohje për të gjithë biznesin e solidarizuar në këtë fazë të dytë. Ai nënvizoi se për shpërndarjen e ndihmave do të ngrihet një shtab qendror në Tiranë dhe disa shtabe rajonale në qendrat urbane të zonave të përmbytura. “Ne do të nisim nga sot daljen në terren.
Doja të ftoja disa prej jush që të jenë vetë në terren, për t’ju siguruar dhe për të qenë pjesë e faktit se ajo që nis këtu, në këtë magazinë mallrash, konkludohet te personi fundor që e merr. Ne do të ngremë disa shtabe të fazës së dytë; 1 shtab në Tiranë dhe shtabet rajonale në Gjirokastër, Vlorë, Fier dhe në Berat”, tha Veliaj. Të pranishëm në takim ishin edhe përfaqësuesit e bankave, ku ndër ta u shprehën se krahas ndihmës financiare që do të depozitohet në bashkëpunim me Shoqatën e Bankave, për të gjithë bizneset e zonës do të shikohet mundësia e aplikimit të normave më të ulëta të interesit kundrejt marrjes në punë të njerëzve që janë dëmtuar nga kjo situatë.
Gazeta 'Shekulli' iu kërkon gjithë lexuesve të saj, që mundësisht të mos përdorin sharje, fyerje denigruese ndaj dinjitetit njerëzor nëpër komente. Në vend të tyre, faktet dhe argumentet tuaja logjike mund të jenë shumë më të fuqishme pa to. Me respekt dhe falemnderit për pjesëmarrjen tuaj, mjaft të vlefshme në punën tonë!
Ftojmë lexuesit, që nëse kanë opinione mbi shkrimet e botuara te 'Shekulli' apo mbi tema të tjera të lira, mund të na kontaktojnë në adresën: komente@shekulli.com.al
als_Latn als_Latn als_Latn als_Latn als_Latn als_Latn als_Latn